FI Euroopan unionin virallinen lehti L 19/32

KOMISSION PÄÄTÖS,

tehty 18 päivänä tammikuuta 2006,

korvamerkkien kiinnittämiselle tiettyihin nautaeläimiin vahvistetun määräajan pidentämisestä

(tiedoksiannettu numerolla K(2006) 43)

(ETA:n kannalta merkityksellinen teksti)

(2006/28/EY)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon nautaeläinten tunnistus- ja rekisteröintijärjestelmän käyttöönottamisesta sekä naudanlihan ja naudanlihatuotteiden pakollisesta merkitsemisestä ja neuvoston asetuksen (EY) N:o 820/97 kumoamisesta 17 päivänä heinäkuuta 2000 annetun Euroopan parlamentin ja neuvoston asetuksen (EY) N:o 1760/2000 (1) ja erityisesti sen 4 artiklan 2 kohdan,

ottaa huomioon jäsenvaltioiden esittämät pyynnöt,

sekä katsoo seuraavaa:

(1) Tietyt jäsenvaltiot ovat asetuksen (EY) N:o 1760/2000 nojalla pyytäneet, että korvamerkkien kiinnittämiselle nautaeläimiin vahvistettua määräaikaa pidennettäisiin kuuteen kuukauteen silloin, kun eläimiä pidetään erityisissä hoito-olosuhteissa ja kun korvamerkkejä on alueen erityisten luonnonhaittojen ja eläinten erittäin aggressiivisen käyttäytymisen vuoksi vaikeaa ja jopa vaarallista kiinnittää 20 päivän kuluessa eläinten syntymästä.

(2) Korvamerkkien kiinnittämiselle vahvistetun määräajan pidentäminen olisi sallittava näissä olosuhteissa ja tiettyjen suojatoimenpiteiden toteutuessa. Erityisesti on välttämätöntä varmistaa, että nautaeläinten tietokannassa olevien tietojen laatua ei heikennetä eikä sellaisia nautaeläimiä siirretä, joihin ei ole kiinnitetty korvamerkkiä.

(3) Määräajan pidentämistä olisi sovellettava vain sellaisiin tiloihin, joille kyseinen jäsenvaltio on erikseen antanut luvan selkeästi määriteltyjen kriteerien mukaisesti.

(4) Koska tässä päätöksessä säädettyjä toimenpiteitä olisi sovellettava kaikkiin jäsenvaltioihin, olisi kumottava korvamerkkien kiinnittämisen määräajan pidentämisestä Espanjan karjaan kuuluvien tiettyjen nautaeläinten osalta 12 päivänä lokakuuta 1998 tehty komission päätös 98/589/EY (2), jossa säädetään erityisistä Espanjaa koskevista säännöksistä.

(5) Tässä päätöksessä säädetyt toimenpiteet ovat Euroopan maatalouden ohjaus- ja takuurahastokomitean lausunnon mukaiset,

ON TEHNYT TÄMÄN PÄÄTÖKSEN:

1 artikla

Lupa pidentää merkintäaikaa

Jäsenvaltiot saavat antaa tiloille luvan pidentää kuuteen kuukauteen asetuksen (EY) N:o 1760/2000 4 artiklan 2 kohdan ensimmäisessä alakohdassa vahvistettua määräaikaa korvamerkkien kiinnittämiseksi sellaisten emolehmien vasikoihin, joita ei käytetä maidontuotantoon, edellyttäen että tämän päätöksen 2–5 artiklassa asetetut edellytykset täyttyvät.

2 artikla

Edellytykset luvan myöntämiselle

1. Jäsenvaltiot saavat myöntää 1 artiklassa säädetyn luvan, jos ne ovat vakuuttuneet, että seuraavat edellytykset täyttyvät:

a) emolehmät voivat laiduntaa tilalla vapaasti laajaperäisen karjankasvatuksen olosuhteissa;

b) alueella, jolla eläimiä pidetään, on merkittäviä luonnonhaittoja, joiden vuoksi eläimet joutuvat vähäisempään fyysiseen kosketukseen ihmisten kanssa;

c) eläimet eivät ole tottuneet olemaan säännöllisesti tekemisissä ihmisten kanssa, ja niiden käyttäytyminen on erittäin aggressiivista;

d) korvamerkkejä kiinnitettäessä kukin vasikka voidaan selvästi yhdistää emäänsä.

2. Jäsenvaltiot saavat vahvistaa lisäkriteerejä erityisesti rajatakseen 1 artiklassa säädetyn luvan tietyille maantieteellisille alueille tai tiettyihin rotuihin.

3. Jäsenvaltioiden on annettava komissiolle tiedoksi, jos ne soveltavat tätä päätöstä, ja ilmoitettava sille mahdollisista lisäkriteereistä, joita ne vahvistavat 2 kohdan mukaisesti.

3 artikla

Merkintä

Tiloilla, joille on myönnetty 1 artiklassa tarkoitettu lupa, korvamerkit kiinnitetään viimeistään silloin, kun vasikka

— täyttää kuusi kuukautta,

— erotetaan emästään,

— lähtee tilalta.

4 artikla

Atk-pohjainen tietokanta

1. Toimivaltainen viranomainen kirjaa asetuksen (EY) N:o 1760/2000 5 artiklassa tarkoitettuun nautaeläinten atk-pohjaiseen tietokantaan tämän päätöksen 1 artiklassa säädetyt luvat niiden tilojen osalta, joille ne on myönnetty.

2. Eläinten pitäjien on ilmoittaessaan kunkin eläimen syntymästä asetuksen (EY) N:o 1760/2000 7 artiklan 1 kohdan mukaisesti annettava toimivaltaiselle viranomaiselle tieto kaikista eläimistä, joihin ei tämän päätöksen nojalla ole vielä kiinnitetty korvamerkkejä.

3. Toimivaltainen viranomainen kirjaa eläimet, joihin ei ole kiinnitetty korvamerkkejä silloin kun niiden syntymästä ilmoitetaan, korvamerkittöminä eläiminä nautaeläinten atk-pohjaiseen tietokantaan.

5 artikla

Valvonta

Toimivaltaisen viranomaisen on joka vuosi tehtävä vähintään yksi tarkastuskäynti kullekin tilalle, jolle on annettu 1 artiklan mukainen lupa. Sen on peruutettava lupa, jos 2 artiklassa tarkoitetut edellytykset eivät enää täyty.

6 artikla

Kumoaminen

Kumotaan päätös 98/589/EY.

7 artikla

Osoitus

Tämä päätös on osoitettu kaikille jäsenvaltioille.

Tehty Brysselissä 18 päivänä tammikuuta 2006. Komission puolesta Markos KYPRIANOU Komission jäsen

(1) EYVL L 204, 11.8.2000, s. 1. Asetus sellaisena kuin se on muutettuna vuoden 2003 liittymisasiakirjalla.

(2) EYVL L 283, 21.10.1998, s. 19. Päätös sellaisena kuin se on muutettuna päätöksellä 1999/520/EY (EYVL L 199, 30.7.1999, s. 72).